— Канечне, у першую чаргу мы вырашаем пытанні з забеспячэннем месцамі ў інтэрнатах дзяцей-сірот, студэнтаў з зоны радыеактыўнага забруджвання, інвалідаў 1-й групы, студэнтаў, якія былі прызваны ў армію, а потым вярнуліся да вучобы, актывістаў, выдатнікаў, тых, хто паспяхова займаецца навуковай дзейнасцю, студэнцкіх сем’яў, — працягвае Аляксандр Аляксандравіч. Канечне, не забываемся і пра іншых студэнтаў. Так, пры студэнцкім прафкаме створана група нашых навучэнцаў, што шукае кватэры, якія маглі б зняць студэнты БДУІР. Працуем і з заказчыкамі кадраў, прадпрыемствамі, якія могуць выдзеліць месцы нашым хлопцам і дзяўчатам у сваіх інтэрнатах. Гэта, напрыклад, “Белсувязьбуд”, “Інтэграл”, электратэхнічны завод імя Казлова, іншыя прадпрыемствы. А ў новым інтэрнаце (№ 4) — 769 месцаў займаюць нашы студэнты, 200 — студэнты Міжнароднага дзяржаўнага экалагічнага ўніверсітэта імя А.Д.Сахарава. У гэтым інтэрнаце, між іншым, створана безбар’ернае асяроддзе. У нашым універсітэце вучацца некалькі чалавек з абмежаванымі магчымасцямі, яны выбралі завочную і дыстанцыйную формы навучання. Але ж прыязджаюць на сесіі, выконваюць лабараторныя работы і ў гэты час могуць жыць у новым інтэрнаце. Калі хтосьці з такіх людзей паступіць у БДУІР на вочную форму навучання, паселім у новы інтэрнат, дзе ёсць для іх спецыяльныя пакоі, створаны іншыя ўмовы. Мы адкрыты для ўсіх.